《寄胡邦衡兼简陈佥判黄书记》
宋代·王庭圭

斯文久寂寞，谁应擅雕龙。万事问伯始，今复得此公。

涛澜翻笔舌，锦绣蟠心胸。平时吐佳句，逸气如长虹。

制策收俊异，行当推选锋。元龙湖海士，江夏无双童。

词彩俱秀出，春葩发青红。铿锵排律吕，纯音玉琤琮。

草木吾臭味，坐隔神螺峰。遥闻玉荆产，长松想清风。

安得奋馀勇，提戈噪其中。且愿试音响，径须撞巨钟。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。